Dommeren har lukket dørene ved grundlovsforhøret af den drabssigtede ubådsejer Peter Madsen.

Han er sigtet for på ukendt måde at have dræbt en 30-årig kvindelig svensk journalist på et tidspunkt efter klokken 19 torsdag.

Anklageren begærede ved grundlovsforhøret lukkede døre, blandt andet på grund af den videre efterforskning, oplyser DR’s retskorrespondent, Trine Maria Ilsøe. Men også fordi, at der er kommet oplysninger frem ved afhøringen af Peter Madsen, der kan virke krænkende for den dræbtes pårørende.

Peter Madsen sagde selv i retten, at han ønsker at afgive forklaring for åbne døre.

DR, TV 2, Ritzau og Ekstra Bladet protesterede over dørlukningen uden held.

Læs også : Overblik: Det ved vi om den sunkne ubåd og den savnede svenske kvinde

Peter Madsen har tidligere oplyst, at han satte sin passager af torsdag aften cirka klokken 22.30 ud for Restaurant Halvandet på Refshaleøen. Der er dog ingen, der har set den 30-årige svensker, siden hun steg om bord på ubåden tidligere torsdag.

Ubåden sank i går, og Peter Madsen blev reddet i land, men der var ingen spor af kvinden.

Den kvindelige freelancejournalist var om bord på ubåden for at lave en historie om Peter Madsen og ubådsprojektet.

Den 46-årige opfinder sejlede torsdag klokken 19 ud i ubåden fra Refshaleøen sammen med journalisten på en prøvetur. Fredag klokken 02.30 tog journalistens kæreste kontakt til myndighederne, da hun ikke var vendt tilbage.

Tidligt fredag morgen startede eftersøgningen af ubåden Nautilus. Der blev etableret kontakt til Peter Madsen, der fredag klokken 11 blev reddet af en privat motorbåd, da Nautilus begyndte at synke.

Der var ingen spor af kvinden.

Københavns Politi har på Twitter oplyst, at man har indledt bjærgningen af ubåden klokken 10 lørdag formiddag.